Ondersoek kom na verkragtingbewerings in Big Brother-huisM-Net het Woensdag aangekondig dat hy ŉ regsfirma aangestel het om onafhanklik ondersoek in te stel na die onlangse berigte van ŉ verkragtingsvoorval in die Big Brother-huis. M-Net het kykers Maandag tydens ŉ skokaankondiging meegedeel dat twee deelnemers versoek is om die Big Brother Mzansi-huis te verlaat. Die een persoon is glo versoek om die huis te verlaat weens wangedrag en die ander deelnemer vir haar “eie welstand”. Yolisa Phahle, uitvoerende hoof van M-Net, het gesê die uitsaaier neem die sake baie ernstig op en dat die welstand van deelnemers van uiterste belang is. “M-Net moet uitvind wat gebeur het en ons sal indien nodig stappe doen wanneer die ondersoek afgehandel is.” Endemol Shine Africa, die maatskappy wat Big Brother vervaardig, het hul volle ondersteuning tydens die ondersoek beloof. Die ondersoek kom na bewerings dat ŉ deelnemer gesê het dat hy en ŉ vrou seks gehad het. Die vrou het glo gesê sy het nie daartoe ingestem nie. Albei deelnemers was glo onder die invloed van alkohol. Channel24